Kerkbode: 10 mees gelese stories en 'n pleidooi | Kerkbode
Dana Snyman se rubrieke bly gewild by Kerkbode-lesers. Daar is vyf deur dié bekroonde joernalis en skrywer onder 2021 se 10 mees gelese stories op Kerkbode se webblad.
Kerkbode: 10 mees gelese stories en 'n pleidooi
15 Desember 2021 KerkbodeNuus
Ons staan aan die einde van nóg 'n jaar. 'n Jaar vol uitdagings vir baie gemeentes en lidmate. Namens die Kerkbode-redaksie bied ons 'n oorsig oor lesers se voorkeur besoekpunte in 2021 op ons webwerf en ook 'n pleidooi vir jou voortgesette ondersteuning van hierdie kerklike joernalistiekprojek.
Eers 'n dankie en 'n pleidooi
Eerstens sê ons uit die hart dankie vir elke Kerkbode-intekenaar en ook aan elkeen wat vanjaar as Vriend van Kerkbode aangesluit het. Jou ondersteuning is waardevol. Hier is hoekom. Kerkbode se hoofbron van inkomste, inskrywings vir die gedrukte weergawe, het oor die laaste dekade drasties gekrimp. 'n Tendens wat ons verwag gaan aanhou. Dit beteken Kerkbode moet digitaal inkomste inbring. Vanjaar het Kerkbode se webblad teen middel-Desember net minder as 'n miljoen bladkyke (988 533) gehad. Dit is sowat 380 000 meer klieks as in 2017 en herbevestig wat ons die laaste paar jaar oplet, dat ons lesers al meer hulle kerknuus aanlyn lees, op ons webwerf www.kerkbode.co.za of via die gratis Kerkbode toep (app) vir Android- en Apple-fone. Die uitdaging bly hoe om hierdie kerklike joernalistieke diens volhoubaar aan te bied.
Die oudste Afrikaanse koerant van sy soort het jou voortgesette ondersteuning nodig om hierdie kommunikasiediens aan die NG Kerk en haar lidmate vol te hou. Ons wil nie 'n betaalmuur rondom www.kerkbode.co.za se stories, amptelike nuus, briewe, rubrieke en vakatures oprig nie. Ons wil kerknuus toeganklik hou. Dáárom nooi ons jou graag uit om 'n Vriend van Kerkbode te word deur 'n maandelikse donasie van R20 of 'n jaarlikse bydrae van R240. Lees meer HIER.
Lees meer hier oor hoe om op Kerkbode én LiG in te teken
Kerkbode se 10 mees gelese stories
Die vakatures is met meer as 64 000 klieks (40 000 uniek) loshande Kerkbode-lesers se gewildste besoekpunt. Ons lesers se kliekspore wys hulle lees ook graag die Brieweblad, wil weet wat gebeur in hulle kerklandskap op Amptelike Kennisgewings, volg kerknuusgebeure en geniet veral Dana Snyman se rubrieke.
Dit is interessant dat vanjaar se 10 mees gelese stories ook "Help! My man is 'n narsis" insluit wat lesers steeds herbesoek vir 'n herlees al het dit verlede jaar al verskyn.